Fire Point FP-1

**Fire Point FP-1** tai **UAC FP-1** on ukrainalainen, virallisesti toukokuussa 2025  esitelty Fire Point -yhtiön suunnittelema edullinen pitkän kantaman hyökkäyslennokki. Lennokkia oli käytetty jo kuukausia aiemmin. Hyökkäyslennokkia valmistavat ukrainalainen Fire Point sekä ukrainalais-tsekkiläinen yhteisyritys UAC. Fire Pointin tuotanto on hajautettu noin 30 salassa pidettävään toimipisteeseen Ukrainassa.

## Käyttö
FP-1 on Ukrainan asevoimien keskeisin pitkän pitkän kantaman hyökkäyslennokki, jota se on käyttänyt usein iskiessään syvällä Venäjällä sijaitseviin asevarikkoihin, aseteollisuuden tuotantolaitoksiin, öljynjalostamoihin ja asevoimien johtokeskuksiin. Vuonna 2025 lennokkia käytettiin 50–60 prosentissa Ukrainan pitkän kantaman iskuista Venäjälle. Jo marraskuussa 2025 Ukraina raportoi iskeneensä siihen mennessä joko FP-1 -lennokeilla tai FP-5 -ohjuksilla myös Venäjän Pietarin seudun öljyteollisuuden avainkohteisiin Ust-Lugassa, Kirišissä ja Koivistossa (Primnorsk). 

Marraskuussa 2025 Ukrainan asevoimat raportoi pudottaneensa Mil Mi-8 -sotilashelikopterin lennosta FP-1 -lennokilla. Isku lentävään kopteriin olisi tapahtunut Rostovin alueen yllä, 180–190 kilometriä rintamalinjan takana. Väiteen tueksi esitettiin video, jonka kerrottiin olevan peräisin FP-1 -lennokista. Mikäli raportti varmentuu, kuvaa se tapausanalyysin mukaan dronesodankäynnin uutta vaihetta, jossa pitkän kantaman miehittämättömillä lentolaitteilla voidaan alkaa aktiivisesti metsästämään vastapuolen helikoptereita kaukana varsinaiselta taistelukentältä. Mahdollisesti droonien torjumiseksi lähetettyjen helikopterien operointiturvallisuus muuttuu merkittävästi, jos droonit voivatkin kohdentaa iskujaan kohti koptereita. Ukrainan asevoimien erikoisjoukkojen mukaan tämänkaltainen isku vaatii huolellista suunnittelua, räätälöityjä laitekonfiguraatioita ja erittäin kokenutta henkilöstöä. 

## Ominaisuuksia

FP-1:n kantama on 1&nbsp;600 kilometriä. Ase on suunniteltu yksisuuntaiseen lentoon ja sille käytetään tästä kertovaa tyyppimerkintää OWA (). Tyypillinen räjähdekuorma on 60 kilogrammaa, jolla kantama on 1&nbsp;400 kilometriä. Kauempana sijaitseviin kohteisiin iskettäessä räjähdekuormaa voidaan vähentää 50 kilogrammaan, enimmillään räjähteitä voi olla 120 kg.

FP-1 -lennokki etenee kaksilapaista potkuria pyörittävän edullisen kaksisylinterisen polttomoottorin voimalla. Lennokki laukaistaan lyhyeltä rampilta, ja se kiihdyttää ilmaan rakettipropulsion avulla. Runkorakenteissa on käytetty edullisia materiaaleja kuten vaneria. Hyökkäyslennokissa ei ole laskeutumiseen tarvittavia rakenteita kuten laskutelineitä pyörineen, mikä tuo rakenteeseen tilaa ja säästää painoa. Laskuteline muodostaisi tyypillisesti noin viisi prosenttia pitkän kantaman lennokin painosta. 

Hyökkäyslennokin hinnan on valmistajan edustaja esittänyt olevan noin 55&nbsp;000 Yhdysvaltain dollaria (Firepoint FP-1 OWA); toinen arvio on luokkaa 100&nbsp;000 USD (UAC). 

## Tuotantovauhti
Loppukesällä 2025 hyökkäyslennokkia valmistettiin sarjatuotantona noin 100 kappaleen vuorokausivauhdilla. Joulukuussa 2025 tuotantovauhtia oli lisätty 200 lennokkiin vuorokaudessa. (Laskennallisesti tämä tuotantomäärä tarkoittaisi yli 300 miljoonan dollarin liikevaihtoa kuukaudessa, mikäli hyökkäysdroonin kappalehinta on 55 kUSD). The New York Times uutisoi (10/2025), että valmistajayhtiö Fire Pointilla oli sopinut miljardin dollarin asetoimituksista vuodelle 2025; yhtiö on kertonut FP-1 -hyökkäysdroonin olevan heidän päätuotteensa. Esimerkiksi risteilyohjus FP-5:sta valmistettiin vain kolme kappaletta vuorokaudessa (11/2025). Uutistoimisto AP:n elokuussa 2025 julkaiseman uutisen mukaan Ukraina pystyy tilaamaan kotimaisilta valmistajiltaan aseita noin 10 miljardilla dollarilla vuodessa. Rahoituksen salliessa teollisuudella olisi kuitenkin kapasiteettia kolminkertaistaa tuotantonsa. Strategisen teollisuuden varaministeri Anna Hvozdiarin mukaan Ukraina on valmis jakamaan FP-1:een liittyviä tietoja liittolaistensa kanssa.

## Firepoint FP-2
Hyökkäyslennokista valmistetaan myös nimellä **Fire Point FP-2** tunnettua keskipitkän kantaman mallia, joka on 105 kilogramman hyötykuormalla varustettu lennokki 200 kilometrin etäisyydellä sijaitseviin kohteisiin iskemiseksi. Sitä on käytetty esimerkiksi suurempaa räjähdysvoimaa vaativiin sotilaallisiin kohteisiin Venäjän miehitysalueilla Ukrainassa. Maaliskuussa 2026 uutisoitiin, että FP-2:sta valmistuu uudempi versio, jossa räjähdekuormaa voidaan kasavattaa 158 kilogrammaan, mutta kantama säilyy yhä 200 km:ssä. Ratkaisussa käytetään siipiin sijoitettuja polttoainetankkeja. Niitä voidaan hyödyntää myös FP-1:ssä niin, että se pystyisi kuljettamaan 105 kg:n räjähdekuorman kauemmas 50-60 kg:n kuorman sijaan.

## Katso myös
* An-196 Ljutyi
* Aeroprakt A-22

## Lähteet